钦定古今图书集成/理学汇编/学行典/第077卷 > 汉刘向说苑 > 《善说》
## 钦定古今图书集成/理学汇编/学行典/第077卷 > 汉刘向说苑 > 《善说》

孙卿曰：夫谈说之术，齐庄以立之，端诚以处之，坚强
以持之，譬称以谕之，分别以明之，欢忻愤懑以送之，
宝之珍之，贵之神之，如是则说常无不行矣，夫是之
谓能贵其所贵，《传》曰：“唯君子为能贵其所贵也。”《诗》云：
“无易由言，无曰苟矣。”《鬼谷子》曰：人之不善而能矫之
者难矣。说之不行，言之不从者，其辨之不明也。既明
而不行者，持之不固也；既固而不行者，未中其心之
所善也。辨之明之，持之固之，又中其人之所善，其言
神而珍，白而分，能入于人之心。如此而说不行者，天
下未尝闻也。此之谓善说。子贡曰：“出言陈辞，身之得失，国之安危也。《诗》云：‘辞之怿矣，民之莫矣’。夫辞者，人
之所以自通也。”主父偃曰：“人而无辞，安所用之？昔子
产修其辞而赵武致其敬，王孙满明其言而楚庄以
惭，苏秦行其说而六国以安，蒯通陈其说而身得以
全。夫辞者，乃所以尊君重身、安国全性者也。故辞不
可不修，而说不可不善。”